Mateo 21 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Mateo Ŋma 21:1-46\nYesu hã sɔlemɔ shĩa lɛ he tse (12-17)\nAbi hegbɛ ni Yesu yɔɔ lɛ he sane (23-27)\nAkpoo koŋtɛ ni he hiaa fe fɛɛ lɛ (42)\n21 Be ni amɛbɛŋkɛɔ Yerusalem ni amɛshɛ Betfage yɛ Oliv Gɔŋ lɛ nɔ lɛ, kɛkɛ ni Yesu tsu kaselɔi enyɔ,+ 2 ni ekɛɛ amɛ akɛ: “Nyɛyaa akrowa ni nyɛnaa lɛ mli, ni kɛ́ nyɛbote mli nɔŋŋ lɛ nyɛbaana tejiyoo ko ni aŋmɔ lɛ kpãa kɛ ebi. Nyɛfɛnea amɛ ni nyɛkɛ amɛ abahãa mi. 3 Kɛ́ mɔ ko bi nyɛ sane ko lɛ, nyɛkɛa akɛ, ‘Amɛhe miihia Nuŋtsɔ lɛ.’ Ni ekɛ amɛ baahã nyɛ amrɔ nɔŋŋ.” 4 Anɔkwa, enɛ tee nɔ koni nɔ ni atsɔ gbalɔ lɛ nɔ awie lɛ aba mli akɛ: 5 “Nyɛkɛa Zion biyoo lɛ akɛ: ‘Naa! Omaŋtsɛ lɛ miiba oŋɔɔ,+ ehe jɔ+ ni eta teji nɔ, hɛɛ, eta tejibi ni ji nitsumɔ kooloo bi nɔ.’”+ 6 No hewɔ lɛ, kaselɔi lɛ tee ni amɛyafee bɔ ni Yesu tsɔɔ amɛ akɛ amɛfee lɛ pɛpɛɛpɛ.+ 7 Amɛkɛ teji lɛ kɛ ebi lɛ ba, ni amɛkɛ amɛtadei anɔhaanɔi lɛ shwie amɛnɔ, ni eta nɔ.+ 8 Mɛi ni bua shi lɛ ateŋ mɛi pii kɛ amɛtadei anɔhaanɔi lɛ ha gbɛ lɛ nɔ,+ ni mɛi krokomɛi hu folɔ tsei aniji amɛkɛshwie gbɛ lɛ nɔ. 9 Agbɛnɛ hu, mɛi ni nyiɛ ehiɛ kɛ mɛi ni nyiɛ esɛɛ lɛ fɛɛ tee nɔ amɛbolɔ akɛ: “Ofainɛ, heremɔ David Bi lɛ yiwala!*+ Ajɔɔ mɔ ni baa yɛ Yehowa* gbɛ́i mli lɛ!+ Ofainɛ, heremɔ eyiwala, yɛ ŋwɛi flooflo!”+ 10 Ni be ni ebote Yerusalem lɛ, maŋ muu lɛ fɛɛ fee hoo amɛkɛɛ: “Namɔ nɛ?” 11 Mɛi lɛ tee nɔ amɛkɛɛ: “Mɔ nɛɛ ji Yesu, gbalɔ lɛ,+ ni jɛ Nazaret yɛ Galilea lɛ!” 12 Yesu bote sɔlemɔ shĩa lɛ ni eyashwie mɛi ni hɔ̃ɔ nii kɛ mɛi ni heɔ nii yɛ sɔlemɔ shĩa lɛ, ni etsirɛ shikatsakelɔi lɛ akpɔlɔi lɛ kɛ mɛi ni hɔ̃ɔ okpoi lɛ asɛii lɛ etswiatswiaa shi.+ 13 Ni ekɛɛ amɛ akɛ: “Aŋma akɛ, ‘Abaatsɛ mishĩa lɛ sɔlemɔ shĩa,’+ shi nyɛ lɛ, nyɛkɛmiifee julɔi atɛkplo.”+ 14 Agbɛnɛ hu, shwilafoi kɛ obubuafoi* ba eŋɔɔ yɛ sɔlemɔ shĩa lɛ, ni etsa amɛ. 15 Be ni osɔfoi hiɛnaanɔbii lɛ kɛ woloŋmalɔi lɛ na naakpɛɛ nii ni efee lɛ, kɛ gbekɛbii hii ni bolɔɔ yɛ sɔlemɔ shĩa lɛ akɛ, “Ofainɛ, heremɔ David Bi lɛ yiwala!” lɛ,+ amɛmli wo la+ 16 ni amɛkɛɛ lɛ akɛ: “Oonu nɔ ni mɛnɛɛmɛi kɛɔ lɛ?” Yesu kɛɛ amɛ akɛ: “Hɛɛ. Ani nyɛkaneko dã akɛ, ‘Gbekɛbii kɛ abifabii anaa osaa yijiemɔ oto yɛ’?”+ 17 Ni eshi amɛ yɛ jɛmɛ ni eje maŋ lɛŋ etee Betania ni eyawɔ jɛmɛ.+ 18 Leebi maŋkpa be ni eku esɛɛ eyaa maŋ lɛ mli lɛ, enu hɔmɔ he.+ 19 Ni ehiŋmɛi gba agbami tso ko nɔ yɛ gbɛ lɛ he ni etsi ebɛŋkɛ he, shi enaaa nɔ ko yɛ nɔ ja bai kɛkɛ,+ ni ekɛɛ tso lɛ akɛ: “Owoŋ yibii ko dɔŋŋ.”+ Ni agbami tso lɛ ŋala amrɔ nɔŋŋ. 20 Be ni kaselɔi lɛ na enɛ lɛ, amɛnaa kpɛ amɛhe, ni amɛkɛɛ: “Te fee tɛŋŋ ni agbami tso lɛ ŋala amrɔ nɔŋŋ lɛ?”+ 21 Yesu hã amɛ hetoo akɛ: “Lɛɛlɛŋ, miikɛɛ nyɛ akɛ: Kɛ́ nyɛyɛ hemɔkɛyeli ni nyɛyiŋ efeee nyɛ kɔshikɔshi lɛ, jeee nɔ ni mifee agbami tso nɛɛ kɛkɛ nyɛbaafee, shi moŋ, kɛ́ nyɛkɛɛ gɔŋ nɛɛ po akɛ, ‘Fãa oyagbee ŋshɔ lɛ mli’ lɛ, ebaaba mli.+ 22 Ni nɔ fɛɛ nɔ ni nyɛbaasɔle nyɛbi lɛ, kɛ́ nyɛyɛ hemɔkɛyeli lɛ, nyɛnine baashɛ nɔ.”+ 23 Be ni ebote sɔlemɔ shĩa lɛ, osɔfoi hiɛnaanɔbii lɛ kɛ maŋ lɛŋ onukpai lɛ ba emasɛi be ni etsɔɔ nii lɛ, ni amɛbakɛɛ: “Mɛɛ hegbɛ okɛfeɔ nibii nɛɛ? Ni namɔ hã bo nɛkɛ hegbɛ nɛɛ?”+ 24 Yesu here nɔ ekɛɛ amɛ akɛ: “Mi hu mabi nyɛ sane kome. Kɛ́ nyɛhã mi hetoo lɛ, mi hu makɛɛ nyɛ nɔ hegbɛ ni mikɛfeɔ nibii nɛɛ: 25 Nɛgbɛ hegbɛ ni Yohane kɛbaptisi lɛ jɛ? Ŋwɛi ejɛ aloo gbɔmɛi adɛŋ ejɛ?” Shi amɛbɔi niiahesusumɔ yɛ amɛteŋ amɛkɛɛ: “Kɛ́ wɔkɛɛ, ‘Ejɛ ŋwɛi’ lɛ, ebaakɛɛ wɔ akɛ, ‘Belɛ, mɛni hewɔ mɔ ni nyɛheee lɛ nyɛyeee lɛ?’+ 26 Shi kɛ́ wɔkɛɛ, ‘Ejɛ gbɔmɛi adɛŋ’ lɛ, wɔmiishe nɔ ni mɛi ni bua shi lɛ baafee lɛ gbeyei, ejaakɛ amɛ fɛɛ amɛbuɔ Yohane akɛ gbalɔ.” 27 No hewɔ lɛ, amɛhã Yesu hetoo amɛkɛɛ: “Wɔleee.” Lɛ hu ekɛɛ amɛ akɛ: “Belɛ, mi hu mikɛɛɛ nyɛ nɔ hegbɛ ni mikɛfeɔ nibii nɛɛ. 28 “Te nyɛsusuɔ tɛŋŋ? Nuu ko yɛ bii enyɔ. Etee klɛŋklɛŋ mɔ lɛ ŋɔɔ, ni ekɛɛ akɛ, ‘Bi, ŋmɛnɛ lɛ, yaatsu nii yɛ wain ŋmɔ lɛ mli.’ 29 Mɔ nɛɛ hã hetoo ekɛɛ akɛ, ‘Miyaaa,’ shi sɛɛ mli lɛ, eshwa ehe ni etee. 30 Etee mɔ ni ji enyɔ lɛ ŋɔɔ, ni ekɛɛ lɛ nakai nɔŋŋ. Mɔ nɛɛ hu hã hetoo akɛ, ‘Ataa, maya,’ shi eyaaa. 31 Mɛi enyɔ nɛɛ ateŋ namɔ fee etsɛ lɛ suɔmɔnaa nii?” Amɛkɛɛ akɛ: “Klɛŋklɛŋ mɔ lɛ.” Yesu kɛɛ amɛ akɛ: “Lɛɛlɛŋ, miikɛɛ nyɛ akɛ, toohelɔi lɛ kɛ ashawoi lɛ miitsɔ nyɛhiɛ kɛmiiya Nyɔŋmɔ Maŋtsɛyeli lɛ mli. 32 Ejaakɛ Yohane ba nyɛŋɔɔ yɛ jalɛ gbɛ nɔ, shi nyɛheee lɛ nyɛyeee. Shi toohelɔi lɛ kɛ ashawoi lɛ he lɛ amɛye,+ ni nyɛ lɛ, be ni nyɛna enɛ po lɛ, nyɛshwaaa nyɛhe koni nyɛhe lɛ nyɛye. 33 “Nyɛboa nɔkwɛmɔnɔ* kroko toi: Nuu ko, shikpɔŋtsɛ ko hi shi ni efee wain ŋmɔ+ ni efo afabaŋ ewo he kɛkpe, ni etsa bu ni aŋaa wain yɛ mli yɛ ŋmɔ lɛ mli, ni ema mɔɔ;+ kɛkɛ ni ekɛwo okwaafoi adɛŋ,* ni efã gbɛ.+ 34 Be ni wainkpamɔ be lɛ shɛ lɛ, etsu enyɔji kɛtee okwaafoi lɛ aŋɔɔ koni amɛyaŋɔ eyibii lɛ amɛbahã lɛ. 35 Shi okwaafoi lɛ mɔmɔ enyɔji lɛ, ni amɛyi mɔ kome, amɛgbe mɔ kome, ni amɛtswia mɔ kome hu tɛi.+ 36 Esaa etsu nyɔji krokomɛi ni fa fe klɛŋklɛŋbii lɛ, shi amɛfee mɛnɛɛmɛi hu nakai nɔŋŋ.+ 37 Naagbee lɛ, etsu ebinuu kɛtee amɛŋɔɔ ekɛɛ, ‘Amɛbaabu mibinuu lɛ.’ 38 Be ni okwaafoi lɛ na ebinuu lɛ, amɛkɛɛkɛɛ amɛhe akɛ, ‘Niyelɔ lɛ nɛ.+ Nyɛbaa, nyɛhãa wɔgbea lɛ koni wɔkɔ egboshinii lɛ!’ 39 No hewɔ lɛ, amɛmɔ lɛ, ni amɛgbala lɛ kɛje wain ŋmɔ lɛ mli, ni amɛgbe lɛ.+ 40 No hewɔ lɛ, kɛ́ wain ŋmɔtsɛ lɛ ba lɛ, mɛni ebaafee nakai okwaafoi lɛ?” 41 Amɛkɛɛ lɛ akɛ: “Akɛni amɛji gbɔmɛi fɔji hewɔ lɛ, ebaakpãtã amɛhiɛ kwraa, ni ekɛ wain ŋmɔ lɛ baahã okwaafoi krokomɛi apaayeli, mɛi ni kɛ́ yibiiwoo be lɛ shɛ lɛ amɛkɛ yibii lɛ baahã lɛ.” 42 Yesu kɛɛ amɛ akɛ: “Ani nyɛkaneko yɛ Ŋmalɛ lɛ mli dã akɛ, ‘Tɛ lɛ ni tsumalɔi lɛ shɛ amɛfɔ̃ lɛ, no nɔŋŋ etsɔ koŋtɛ ni he hiaa fe fɛɛ* nɛɛ.+ Enɛ jɛ Yehowa* ŋɔɔ, ni eyɛ naakpɛɛ yɛ wɔhiŋmɛiiaŋ’?+ 43 Enɛ hewɔ mikɛɔ nyɛ akɛ, abaashɔ̃ Nyɔŋmɔ Maŋtsɛyeli lɛ yɛ nyɛdɛŋ ni akɛbaahã jeŋmaŋ ko ni woɔ eyibii lɛ. 44 Agbɛnɛ hu, mɔ fɛɛ mɔ ni gbeɔ tɛ nɛɛ nɔ lɛ, emli baatserɛ.+ Shi mɔ fɛɛ mɔ ni tɛ lɛ gbeɔ enɔ lɛ, ebaagbɛlɛ lɛ munyɔmunyɔ.”+ 45 Be ni osɔfoi hiɛnaanɔbii lɛ kɛ Farisifoi lɛ nu enɔkwɛmɔnii* lɛ, amɛkɔ sɛɛ akɛ amɛhe ewieɔ lɛ.+ 46 Eyɛ mli akɛ amɛmiitao amɛmɔ lɛ moŋ, shi amɛshe mɛi ni bua shi lɛ gbeyei ejaakɛ mɛi lɛ buɔ lɛ akɛ gbalɔ.+\n^ Greek mli lɛ, “Hosana,” ni eshishi ji “ofainɛ, heremɔ yiwala.”\n^ Loo “ebɛbuai.”